Tampereen kaupungin metsien hoidon periaatteita uudistetaan yhteistyössä asukkaiden ja muiden sidosryhmien kanssa. Työssä huomioidaan entistä paremmin metsien merkitys ilmastonmuutoksen hillinnässä ja pohditaan metsänhoidon keinoja metsien sopeuttamiseksi ilmastonmuutokseen. Lisäksi painotetaan metsien tuomaa hyvinvointia ja viherverkostoa.

Metsät ovat kaupunkilaisille ja kaupunkiluonnolle elintärkeitä. Uudistustyön pohjaksi asukkailta kyseltiin kokemuksia ja ajatuksia kaupungin metsistä sekä niiden käytöstä ja hoidosta. Karttakysely oli avoinna 19.5.2019 saakka. Lisäksi metsissä liikkuvilta on kerätty palautetta maastohaastatteluilla keväällä 2019. Yhteistyötahot ja yhdistykset saivat osallistua työhön viime syksynä metsäkävelyssä ja työpajassa.

Tampereen metsienhoidon vuorovaikutuksen tulokset

Tampereen kaupungin metsien hoitoon ollaan yleisesti tyytyväisiä. Metsien hoitoa kritisoivia mielipiteitä oli kyselyssä ja haastatteluissa jonkin verran, mutta vastauksissa korostui ennen kaikkea huoli metsäalueiden pienenemisestä. Kaupunkirakenteen tiivistyminen ja asutuksen leviäminen metsäalueille koetaan uhaksi erityisesti lähimetsille ja laajoille metsäalueille, kuten Kauppi-Niihamalle. Osa vastaajista toivoi myös lisää hoitotoimenpiteitä.



Kaupungin metsiä käytetään monipuolisesti virkistäytymiseen, ulkoiluun ja liikuntaan. Käyttäjät arvostivat metsissä ennen kaikkea niiden tarjoamaa mahdollisuutta virkistyä, rauhoittua ja elpyä eri tavoin. Lähimetsät ovat asukkaille tärkeä osa asuinalueen identiteettiä. Tuttu lähimetsä vaikuttaa myönteisesti asukkaiden hyvinvointiin ja tarjoaa päivittäisiä luontoelämyksiä.

Maastohaastatteluiden ja karttakyselyn tulosten perusteella tunnistettiin Tampereen metsien käyttäjistä kolme eri käyttäjäprofiilia: virkistäytyjä, elämysten hakija ja aktiivinen harrastaja. Aktiivinen harrastaja, virkistäytyjä ja elämysten hakija löytävät kaikki Tampereen metsistä omat lempipaikkansa. Rantametsät ja näkymät metsästä järvelle ovat metsässä liikkujien mieleen. Ihmisille tärkeitä paikkoja on eri puolilla Tamperetta, mutta erityisesti Kauppi-Niihaman alue ja Pyynikinharju koetaan tärkeiksi ja helposti saavutettaviksi metsäalueiksi.

Käyttäjät toivoivat lisää tietoa kaupungin metsistä ja niiden käyttömahdollisuuksista. Virkistysmetsät ovat kokonaisuus, jossa metsänhoito, metsän eri arvot ja palvelurakenteet nivoutuvat yhteen. Metsien käyttäjille kaupunki näyttäytyy yhtenäisenä toimijana, jolloin kaupungin eri yksiköiden toimiva yhteistyö on olennaisen tärkeää.



Raportti vuorovaikutuksen tuloksista

